ธปท.การันตีเศรษฐกิจไทยติดจรวดกำลังซื้อลิ่วคนตจว.ซื้อกันสนั่นทุ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — เศรษฐกิจไทยฟื้นตัวขึ้นชัดเจน คนต่างจังหวัดเร่งซื้อมอเตอร์ไซค์ เครื่องใช้ไฟฟ้ากระฉูด 
นายเมธี สุภาพงษ์ ผู้อำนวยการฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยว่า ภาวะเศรษฐกิจในเดือน มิ.ย. กลับมาเร่งตัวขึ้นค่อนข้างชัดเจน หลังจากเหตุการณ์ความไม่สงบทางการเมืองคลี่คลาย และมีสัญญาณว่าจะฟื้นตัวได้ต่อเนื่องทั้งปี 
ธุรกิจการท่องเที่ยวมีสัญญาณฟื้นตัวชัดขึ้น จากขยายตัวติดลบ 11.8% มาติดลบเพียง 0.2% 
ขณะที่การบริโภคภาคเอกชนขยายตัวเพิ่มในเกณฑ์ที่ดีมาก จากที่ติดลบ 0.2% เป็น 2.7% การบริโภคขยายตัวเพิ่มขึ้นในทุกหมวด โดยเฉพาะหมวดยานยนต์ รถยนต์นั่ง ขยายตัวเพิ่มสูงสุดเป็นประวัติการณ์ที่ 86.2% จาก 68.1% รถมอเตอร์ไซค์ขยายตัว 43.2% จาก 26.5% โดยเฉพาะในต่างจังหวัด รถยนต์เชิงพาณิชย์ขยายตัว 44.6% สอดคล้องกับการใช้พลังงานซึ่งเพิ่มขึ้นเป็น 4.9% จากที่ติดลบ 2.5% 
การนำเข้าสินค้าเพื่อการบริโภคก็ขยายตัวในอัตราที่สูง 37.4% การผลิตที่ขยายตัวได้ต่อเนื่องตามอุปสงค์ หรือความต้องการสินค้าที่เพิ่มขึ้นทั้งในและต่างประเทศ 
ขณะที่การลงทุนซึ่งเคยชะลอจากสถานการณ์ทางการเมืองก็มีสัญญาณที่ดีขึ้น ขยายตัว 0.8% กำลังการผลิตเพิ่มเป็น 68.6% ตามความเชื่อมั่นที่สูงขึ้นจาก 49.9 ในเดือนก่อนหน้า เป็น 52.1 ขณะที่ดอกเบี้ยต่ำน่าจะช่วยให้การลงทุนขยายตัวได้ต่อเนื่อง โดยเฉพาะการลงทุนที่เกี่ยวเนื่องกับการส่งออก 
“สาเหตุที่การบริโภคเพิ่ม เพราะรายได้ภาคเกษตรขยายตัวจาก 33.5% เป็น 50.1% และในบางอุตสาหกรรมเริ่มขาดแคลนแรงงานแล้ว ภาวะเหล่านี้ส่งผลให้ประชาชนมีรายได้ดีขึ้น ยอดขายรถยนต์นั่ง มอเตอร์ไซค์ เครื่องใช้ไฟฟ้าจึงขายดี” นายเมธี กล่าว
นายเมธี กล่าวว่า ในภาคการส่งออกเดือนนี้ถือว่าเพิ่มขึ้นสูงสุดเป็นประวัติการณ์ มีมูลค่า 1.78 หมื่นล้านเหรียญสหรัฐ จากเดือนก่อน 1.64 หมื่นล้านเหรียญสหรัฐ มูลค่าการนำเข้า 1.53 หมื่นล้านเหรียญสหรัฐ จากเดือนก่อน 1.41 หมื่นล้านเหรียญสหรัฐ